钦定古今图书集成/明伦汇编/官常典/第360卷 > 蒋允仪
## 钦定古今图书集成/明伦汇编/官常典/第360卷 > 蒋允仪

按《明外史》本传：“允仪，字闻韶，宜兴人。万历四十四年
进士。授桐乡知县，移嘉兴。天启二年，擢御史。时广宁
已失，熊廷弼、王化贞俱论死，而兵部尚书张鹤鸣如
故，纠之者反获谴。允仪不平，疏诋其同罪逸罚。”因言：
“近言官稍进苦口，辄见龃龉，迁谪未巳，申之戒谕，使
诸臣不遵明谕，而引裾折槛，以甘斥逐，天下事犹可
为也。使诸臣果遵明谕，而箝口结舌以保禄位，天下
事尚忍言哉？顷者恒旸不雨，二麦无秋，皇上于宫中
祈祷，反得冰雹之灾。变不虚生，各以类应。夫以坤维
之厚重，而震撼于妖孽；以须眉之丈夫，而交关于妇
寺；以藉丛炀灶之奸，而托之奉公洁己。是皆阴胁阳
之征也。”报闻。鹤鸣既屡被劾，因诋劾者为群奸朋谋，
而反与前尚书黄嘉善、崔景荣并以边功晋宫保。允
仪益愤，言：“鹤鸣既以斩级微功邀三次之赏，即当以
失地大罪伏不赦之辜。且以七百里之榆关，兼旬而
后至，畏缩无丈夫气，偃蹇无人臣礼，犹且䩄颜哆口
评经、抚功罪，若身在功罪外者。陛下试问鹤鸣，为本
兵功罪杀于边臣。今日经、抚俱论辟，鹤鸣应得何罪？”
又问：“鹤鸣旧日经、抚俱论辟，嘉善、景荣应得何罪？”赫
然震怒，论究如法，庶封疆不致破坏。帝不用。会议红
丸事，力诋方从哲，请尽夺官阶禄荫，其党恶之。徐州
旧设参将，山东盗炽，以允仪请改设总兵。寻疏论四
川监司周著、林宰、徐如珂等功，请优叙；而劾总督张
我续退缩，请罢斥；不从。逾月，言：“陛下以当阳圣主，遇
一阳令节，所以扶阳抑阴、维持元气者，端在此时。夫
贤士大夫，阳也；宦官宫妾，阴也。深宫燕闲时，宜常如
对贤士大夫。嚬笑必严，威福惟辟。尽杜传宣之窦，预
防炀蔽之奸。爵赏，阳也；刑罚，阴也。囊头之犯，每毙于
三木；要囚之蔽，不出于秋官。非先王泣罪意。宜特免
立枷，永除苛政。”君子阳也，小人阴也。三朝遗老，以讲
学去官，一代名贤，以党论削籍。直言放逐之台谏，不
闻，连茹而登，抗疏规讽之词臣，又以一鸣而斥。典型
日寡，士风日摧，岂陛下本意哉？向者丁巳之察，凡抗
论国本、系籍正人者，莫不巧加罗织，阴邪盛而阳气
伤，致有今日之祸。今计期“已迫，愿当事者早伐邪谋，
亟培善类，尤扶阳抑阴一大端也。”疏入，魏忠贤、刘朝
辈皆不悦，以丁巳主察之人不指名直奏，责令置对。
允仪言：“丁巳主察者，郑继之、李志也。考功科道，则赵
士谔、徐绍吉、韩浚也。当日八法之处分，台省之例转，
大辽之拾遗，黑白颠倒，私意横行。凡抗论建藩催请
之国，保护先帝，有功国本者，靡不痛加摧抑，必欲败其名、锢其身，尽其伦类而后快。于是方从哲独居政
府，亓诗教、赵兴邦等分布要津，凡疆圉重臣皆贿赂
请托而得，如李维翰、杨镐、熊廷弼、李如柏、如桢，何一
不出其保举？迨封疆破坏，囹圄充塞，而此辈晏然无
恙。臣所以痛心辽事，追恨前此当轴之人也。”中旨将
重谴。允仪以大学士叶向高言，停俸半岁。已，复因灾
祲上言：“内降当停，内操当罢。陵工束手，非所以展孝
思；直臣久废，非所以光圣德。东南杼柚已空，重以屡
次之加派金吾，冒滥已极，加以非分之袭封。圣心一
转移，天下无不顺应。区区修禳虚文，安能格上穹哉？”
帝不能用。巡按陕西，条上《筹边》八事。太常少卿王绍
徽家居，与里人冯从吾不协。允仪重从吾，薄绍徽。魏
忠贤擢绍徽佐都察院用事。五年，允仪还朝，即出为
湖广副使。其冬，又使给事中苏兆先劾其为门户渠
魁，遂削籍。崇祯元年荐起御史，言：“奸党王绍徽创《点
将录》，献之逆奄。其后效之者有同志。天监盗柄，诸录
清流，遂芟刈无遗。乞加削夺，为倾陷忠良之戒。”从之。
其冬，掌河南道事，陈《计吏八则》。明年，佐都御史曹于
汴大计京官贬黜者二百馀人，坐不谨者百人，仕路
为清。寻擢太仆少卿。四年六月以右佥都御史抚治
郧阳诸府。标兵止五百，饷六千，不及一大郡监司。且
承平久，人不知兵，而属城率庳薄，无守具。六年，流贼
将窥湖广，兵部令移镇襄阳，郧阳益虚。其冬，贼大至，
陷郧西上津。明年陷房县、保康。允仪兵少不能御，上
章乞援，且请罪。会贼入川，郧得少缓，中官陈大金与
左良玉来援，副使徐景麟见其多携妇女，疑为贼，用
炮击之，士马多死。大金怒，诉诸朝，命逮景麟，责允仪
陈状。已而并逮允仪，下狱，戍边，而以卢象昇代。十五
年，御史杨尔铭、给事中倪仁祯相继论荐，未及用而
卒。